РЕГЛАМЕНТ (ЕО) № 708/2009 НА КОМИСИЯТА
от 5 август 2009 година
за дерогация от Регламент (ЕИО) № 1915/83 по отношение на срока за изпращане на земеделските статистически отчети за отчетната 2008 година от органа за връзка в Италия
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 79/65/ЕИО на Съвета от 15 юни 1965 година относно създаване на система за събиране на счетоводна информация за доходите и икономическата дейност на земеделските стопанства в Европейската икономическа общност (1), и по-специално член 6, параграф 2 от него,
като има предвид, че:
(1)
В член 3, трета алинея от Регламент (ЕИО) № 1915/83 на Комисията от 13 юли 1983 г. за някои подробни правила за прилагане относно воденето на сметки с цел определяне на доходите на земеделските стопанства (2) се предвижда, че от отчетната 2005 г. нататък органът за връзка ще изпраща всички земеделски статистически отчети до Комисията в срок от 12 месеца след края на съответната отчетна година.
(2)
Целесъобразно е за отчетната 2008 година на Италия да се предостави по изключение по-дълъг срок за изпращане на данните, за да се позволи на тази държава-членка да завърши обновяването на информационната система, използвана за обработката на счетоводните данни, събирани за определянето на доходите на земеделските стопанства.
(3)
Мерките, предвидени в настоящия регламент, са в съответствие със становището на Общностния комитет по системата за земеделска счетоводна информация,
ПРИЕ НАСТОЯЩИЯ РЕГЛАМЕНТ:
Член 1
С дерогация от член 3, трета алинея от Регламент (ЕИО) № 1915/83 за отчетната 2008 година, органът за връзка в Италия изпраща земеделските статистически отчети до Комисията в срок от 15 месеца след края на съответната отчетна година.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 август 2009 година.